62024CJ0348
SENTENZA TAL-QORTI TAL-ĠUSTIZZJA (It-Tmien Awla)
30 ta’ Ottubru 2025 (
*1
)
“Rinviju għal deċiżjoni preliminari – Unjoni doganali – Regolament (KEE) Nru 2913/92 – Kodiċi Doganali tal-Komunità – Proċedura ta’ ħżin doganali – Rilaxx għaċ-ċirkulazzjoni libera – Artikolu 29 – Valur doganali tal-merkanzija – Merkanzija mibjugħa għall-esportazzjoni lejn it-territorju doganali tal-Unjoni Ewropea – Artikolu 112(3) – Determinazzjoni tal-valur doganali – Artikolu 214(1) – Il-mument li għandu jittieħed inkunsiderazzjoni sabiex jiġi ddeterminat il-valur doganali – Regolament (KEE) Nru 2454/93 – Artikolu 97n(2) – Prova tal-oriġini tal-merkanzija – Artikolu 118(1) u (3) – Terminu għas-sottomissjoni tal-provi tal-oriġini – Telf tal-benefiċċju tat-trattament preferenzjali – Validità tad-dokumenti li jipprovaw l-oriġini tal-merkanzija – Artikolu 147 – Bejgħ suċċessiv”
Fil-Kawża C‑348/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-Tribunal Supremo (il-Qorti Suprema, Spanja), permezz ta’ deċiżjoni tat‑12 ta’ April 2024, li waslet fil-Qorti tal-Ġustizzja fid‑9 ta’ Mejju 2024, fil-proċedura
Compañía de Distribución Integral Logista, SA
vs
Administración General del Estado,
IL-QORTI TAL-ĠUSTIZZJA (It-Tmien Awla),
komposta minn S. Rodin, li qiegħed jaġixxi bħala President ta’ Awla, N. Piçarra u N. Fenger (Relatur), Imħallfin,
Avukat Ġenerali: D. Spielmann,
Reġistratur: L. Carrasco Marco, Amministratriċi,
wara li rat il-proċedura bil-miktub u wara s-seduta tal‑5 ta’ Ġunju 2025,
wara li kkunsidrat l-osservazzjonijiet ippreżentati:
–
għal Compañía de Distribución Integral Logista, SA, minn M. Flores Navarro, J. I. Guerra García u M. Muñoz Domínguez, abogados,
–
għall-Gvern Spanjol, minn A. Pérez‑Zurita Gutiérrez, bħala aġent,
–
għall-Kummissjoni Ewropea, minn I. Galindo Martín u F. Moro, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tikkonċerna l-interpretazzjoni tal-Artikolu 29, tal-Artikolu 112(3) u tal-Artikolu 214 tar-Regolament tal-Kunsill (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307), kif emendat bir-Regolament (KE) Nru 82/97 tal-Parlament Ewropew u tal-Kunsill tad‑19 ta’ Diċembru 1996 (ĠU Edizzjoni Speċjali bil-Malti, Kapitolu 2, Vol. 8, p. 179) (iktar ’il quddiem il-“Kodiċi Doganali tal-Komunità”), kif ukoll tal-Artikolu 97k, tal-Artikoli 118 u 147 tar-Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU Edizzjoni Speċjali bil-Malti, Kapitolu 2, Vol. 6, p. 3), kif emendat bir-Regolament tal-Kummissjoni (UE) Nru 1063/2010 tat‑18 ta’ Novembru 2010 (ĠU 2010, L 307, p. 1, rettifika fil-ĠU 2011, L 292, p. 26) (iktar ’il quddiem ir-“Regolament Nru 2454/93”).
2
Din it-talba tressqet fil-kuntest ta’ tilwima bejn Compañía de Distribución Integral Logista SA u l-Agencia Estatal de la Administración Tributaria (l-Amministrazzjoni Fiskali, Spanja), dwar id-determinazzjoni tal-valur doganali ta’ ċerta merkanzija u l-validità tal-provi tal-oriġini ta’ din il-merkanzija għall-applikazzjoni ta’ sistema preferenzjali.
Il-kuntest ġuridiku
Il-Kodiċi Doganali tal-Komunità
3
L-Artikolu 29(1) tal-Kodiċi Doganali tal-Komunità, li jagħmel parti mill-Kapitolu 3, intitolat “Valur ta’ merkanzija għall-iskopijiet doganali”, tat-Titolu II ta’ dan il-kodiċi, intitolat “Fatturi li skond il-bażi tagħhom jiġu applikati d-dazji fuq l-importazzjoni jew id-dazji fuq l-esportazzjoni u l-miżuri l-oħra stipulati fir-rigward ta’ kummerċ f’merkanzija”, kien jipprevedi:
“Il-valur doganali ta’ merkanzija importata għandu jkun il-valur tat-transazzjoni, jiġifieri, il-prezz effettivament imħallas jew li għandu jitħallas għall-merkanzija meta tinbiegħ għall-esportazzjoni lit-territorju doganali tal-[Unjoni Ewropea], aġġustat, fejn ikun meħtieġ, …”
4
Skont l-Artikolu 76(1)(ċ) tal-imsemmi kodiċi:
“Sabiex jiġi simplifikat sa fejn hu possibbli l-kompletar ta’ formalitajiet u proċeduri u fl-istess ħin jiġi żgurat li operazzjonijiet jitmexxew b’mod korrett, l-awtoritajiet doganali għandhom, taħt kondizzjonijiet stipulati skond il-proċedura tal-kumitat, jagħtu permess sabiex:
[…]
(ċ)
Il-merkanzija li trid tiddaħħal għall-proċedura konċernata permezz ta’ daħla fil-kotba; f’dan il-każ, l-awtoritajiet doganali jistgħu jirrinunzjaw għall-ħtieġa li min jagħmel id-dikjarazzjoni jippreżenta l-merkanzija lid-dwana.”
5
L-ewwel u t-tieni subparagrafu tal-Artikolu 112(3) tal-istess kodiċi kienu fformulati kif ġej:
“Meta oġġetti ta’ l-importazzjoni huma rilaxxati għaċ-ċirkolazzjoni libera skond l-Artikolu 76(1)(ċ), in-natura ta’ l-oġġetti, il-valur doganali u l-kwantità li għandhom jiġu kunsidrati għall-fini ta’ l-Artikolu 214 għandhom ikunu dawk applikabbli għall-oġġetti meta tpoġġew skond il-proċedura tal-magazzinaġġ doganali.
L-ewwel subparagrafu għandu japplika sakemm ir-regoli ta’ l-istima relatati ma’ dawk l-oġġetti ġew aċċertati jew aċċettati meta l-oġġetti tpoġġew skond il-proċedura tal-magazzinaġġ doganali, sakemm id-dikjarant ma jkunx talab l-applikazzjoni tagħhom meta sar id-dejn doganali.”
6
L-Artikolu 201(1) u (2) tal-Kodiċi Doganali tal-Komunità kien jipprovdi:
“1.   Dejn doganali fuq l-importazzjoni għandu jiġi inkors permezz:
(a)
tal-ħelsien għal ċirkolazzjoni libera ta’ merkanziji soġġetti għal dazji fuq l-importazzjoni
[…]
2.   Id-dejn doganali għandu jiġi inkors fil-ħin ta’ l-aċċettazzjoni tad-dikjarazzjoni doganali konċernata.”
7
L-Artikolu 214(1) ta’ din il-kodiċi kien jipprevedi:
“Ħlief fejn espressament provdut b’dan il-Kodiċi u mingħajr preġudizzju għall-paragrafu 2, l-ammont ta’ dazju fuq l-importazzjoni jew dazju fuq l-esportazzjoni applikabbli għall-merkanziji għandu jiġi stabbilit skond il-bażi tar-regoli ta’ valutazzjoni xierqa għal dawk il-merkanziji fil-ħin meta jiġi inkors id-dejn doganali fir-rigward tagħhom.”
Ir-Regolament Nru 2454/93
8
It-Titolu IV tar-Regolament Nru 2454/93, intitolat “Oriġini tal-merkanzija”, kien jinkludi l-Kapitolu 2, intitolat “Oriġini preferenzjali”. Fis-Sezzjoni 1A ta’ dan il-kapitolu, intitolata “Proċeduri u metodi ta’ kooperazzjoni amministrattiva applikabbli sal-applikazzjoni tas-sistema ta’ esportaturi rreġistrati”, l-Artikolu 97k ta’ dan ir-regolament kien jipprovdi, fil-paragrafu 5 tiegħu:
“Prova tal-oriġini għandha tkun valida għal 10 xhur mid-data tal-ħruġ fil-pajjiż tal-esportazzjoni u għandha tkun sottomessa matul il-perjodu msemmi lill-awtoritajiet doganali tal-pajjiż tal-importazzjoni.”
9
Taħt din l-istess Sezzjoni 1A kien hemm l-Artikolu 97n(2) tal-imsemmi regolament, li kien ifformulat kif ġej:
“Provi tal-oriġini li huma sottomessi lill-awtoritajiet doganali tal-pajjiż tal-importazzjoni wara l-perjodu tal-validità msemmija fl-Artikolu 97k(5) jistgħu jkunu aċċettati għall-fini ta’ applikazzjoni tal-preferenzi tariffarji, meta n-nuqqas li jkunu sottomessi dawn id-dokumenti sad-data finali ffissata jkun dovut għal ċirkustanzi eċċezzjonali. F’każijiet oħra ta’ preżentazzjoni tard, l-awtoritajiet doganali tal-pajjiż tal-importazzjoni jistgħu jaċċettaw il-provi tal-oriġini meta l-prodotti kienu ppreżentati lid-dwana qabel id-data finali msemmija.”
10
Dan l-istess Kapitolu 2 kien jinkludi s-Sezzjoni 2, intitolata “Pajjiżi jew territorji benefiċjarji lil għalihom japplikaw miżuri ta’ tariffa preferenzjali adottati unilateralment mill-[Unjoni] għal ċerti pajjiżi jew territorji”. Fis-Subsezzjoni 2 ta’ din is-Sezzjoni 2, intitolata “Prova ta’ oriġini”, l-Artikolu 118 tal-istess regolament kien jipprovdi, fil-paragrafi 1 sa 3 tiegħu:
“1.   Il-prova ta’ l-oriġini hija valida għal erba’ xhur mid-data tal-ħruġ fil-pajjiż esportatur, u għandha tingħata f’dan il-perjodu lill-awtoritajiet doganali tal-pajjiż li qed jimporta.
2.   Provi ta’ l-oriġini li jingħataw lill-awtoritajiet doganali tal-pajjiż li qed jimporta wara l-aħħar data għall-preżentazzjoni speċifikata fil-paragrafu 1 jistgħu jintlaqgħu għall-iskop li jiġu applikati l-preferenzi ta’ tariffa msemmija fl-Artikolu 98, meta n-nuqqas li jingħataw dawn id-dokumenti sad-data ta’ l-aħħar imsemmija kien minħabba xi ċirkostanzi mhux tas-soltu.
3.   F’każijiet oħra ta’ preżentazzjoni wara ż-żmien, l-awtoritatjiet doganali tal-pajjiż li qed jimporta jistgħu jilqgħu l-provi ta’ l-oriġini meta l-prodotti ngħataw qabel din id-data ta’ l-aħħar.”
11
Skont l-ewwel u t-tieni subparagrafu tal-Artikolu 147(1) tar-Regolament Nru 2454/93:
“Għall-iskopijiet ta’ l-Artikolu 29 tal-Kodiċi [Doganali tal-Komunità], il-fatt li l-merkanzija li hija s-suġġett ta’ bejgħ hija dikjarati għal ċirkolazzjoni libera għandu jitqies bħala indikazzjoni adegwata li inbiegħet għal esportazzjoni lejn it-territorju doganali tal-[Unjoni]. Fil-każ ta’ bejgħ suċċessiv qabel l-istima, l-aħħar bejgħ biss, li wassal għall-introduzzjoni tal-merkanzija fit-territorju doganali tal-[Unjoni], jew bejgħ li sar fit-territorju doganali tal-[Unjoni] qabel id-dhul għal ċirkolazzjoni ħielsa tal-merkanzija għandu jikkostitwixxi dik l-indikazzjoni.
Meta prezz ikun dikjarat li jirrelata għall-bejgħ li jsir qabel l-aħħar bejgħ li abbażi tiegħu l-merkanzija kienet introdotta fit-territorju doganali tal-[Unjoni], għandu jintwera għas-sodisfazzjoni ta’ l-awtoritajiet doganali li dan il-bejgħ seħħ għall-esportazzjoni lit-territorju doganali in kwistjoni.”
Il-kawża prinċipali u d-domandi preliminari
12
Corporación Habanos biegħet sigarri lil Altadis (iktar ’il quddiem l-“ewwel bejgħ”) u ħadet ħsieb li tittrasportahom minn Kuba għall-maħżen tad-dwana ta’ Angocillo – La Rioja (Spanja) li fih Compañía de Distribución Integral Logista, bħala spedizjoniera, qiegħdet l-imsemmija sigarri.
13
Dawn is-sigarri, li nħażnu f’dan il-maħżen tad-dwana taħt il-proċedura ta’ ħżin doganali, kellhom diversi destinazzjonijiet. B’mod partikolari, parti mill-imsemmija sigarri kienet inbiegħet, mingħajr ma ġiet irrilaxxata għaċ-ċirkulazzjoni libera, sabiex terġa’ tinbiegħ fi ħwienet “duty free” fl-ajruporti. Parti oħra mill-istess sigarri kienet inbiegħet minn Altadis lil Compañía de Distribución Integral Logista (iktar ’il quddiem it-“tieni bejgħ”) sabiex imbagħad terġa’ tinbiegħ, parzjalment, barra mit-territorju doganali tal-Unjoni, jiġifieri f’Ceuta (Spanja) u f’Melilla (Spanja), u, parzjalment, lil xi tabakkiera.
14
Sa fejn għandha x’taqsam din il-parti tal-aħħar, li l-kawża prinċipali tikkonċerna lilha biss, Altadis baqgħet proprjetarja tas-sigarri sal-mument li fih Compañía de Distribución Integral Logista daħlet fi ftehim sabiex tbigħhom lit-tabakkiera. F’dak il-mument, Altadis ittrasferixxiet il-proprjetà ta’ dawn is-sigarri lil Compañía de Distribución Integral Logista. Din tal-aħħar kienet għalhekk irrilaxxathom għaċ-ċirkulazzjoni libera sabiex ikunu jistgħu jerġgħu jinbiegħu u jiġu fornuti lit-tabakkiera.
15
Meta ġew irrilaxxati għaċ-ċirkulazzjoni libera, il-valur doganali tas-sigarri kkonċernati kien stabbilit u ddikjarat abbażi tal-ewwel bejgħ.
16
Madankollu, l-amministrazzjoni fiskali kienet tal-fehma li dan l-ewwel bejgħ, li sar qabel ma l-merkanzija tqiegħdet fil-maħżen tad-dwana, ma setax jitqies li kien ġie konkluż għall-esportazzjoni lejn it-territorju doganali tal-Unjoni. B’hekk, dan il-bejgħ ma setax jittieħed inkunsiderazzjoni sabiex jiġi ddeterminat il-valur doganali tal-merkanzija taħt is-sistema ta’ bejgħ suċċessiv prevista fl-Artikolu 147 tar-Regolament Nru 2454/93. Din l-amministrazzjoni qieset, għalhekk, li dan il-valur doganali kellu jiġi ddeterminat abbażi tat-tieni bejgħ.
17
Barra minn hekk, l-amministrazzjoni fiskali rrilevat li l-merkanzija importata, li toriġina minn Kuba, mir-Repubblika Dominikana, mill-Panama, mill-Ħonduras, mill-Messiku, mill-Perù u mill-Eġittu, ma setgħetx tibbenefika mill-preferenzi tariffarji li kienu ġew applikati fil-mument li fih Compañía de Distribución Integral Logista rrilaxxatha għaċ-ċirkulazzjoni libera, peress li kienu għaddew sentejn mill-ħruġ tal-prova ta’ oriġini li tippermetti l-applikazzjoni ta’ dawn il-preferenzi.
18
Bejn ix-xahar ta’ Jannar 2015 u x-xahar ta’ Jannar 2018, l-amministrazzjoni fiskali ħarġet stimi tat-taxxa għas-snin 2012 sa 2015 li kienu jeżiġu aġġustament ta’, b’mod partikolari, id-dazji doganali għaż-żewġ raġunijiet imsemmija fil-punti 16 u 17 ta’ din is-sentenza, rispettivament.
19
Compañía de Distribución Integral Logista kkontestat dawn l-istimi quddiem it-Tribunal Económico‑Administrativo Central (il-Qorti Amministrattiva Ekonomika Ċentrali, Spanja), li, permezz ta’ deċiżjoni tal‑25 ta’ Ottubru 2018, ċaħdet l-ilment dwar l-aġġustament tad-dazji doganali.
20
Compañía de Distribución Integral Logista ppreżentat rikors kontra din id-deċiżjoni quddiem l-Audiencia Nacional (il-Qorti Ċentrali, Spanja), li, permezz ta’ sentenza tad‑9 ta’ Lulju 2021, ċaħdet l-imsemmi rikors.
21
L-Audiencia Nacional (il-Qorti Ċentrali) qieset, fl-ewwel lok, li l-Artikolu 112(3) tal-Kodiċi Doganali tal-Komunità ma kienx jeskludi l-applikazzjoni tal-Artikolu 29(1) ta’ dan il-kodiċi. B’hekk, peress li la kien intwera li, fil-mument tal-ewwel bejgħ, il-merkanzija kollha li Corporación Habanos biegħet lil Altadis kienet maħsuba sabiex tiġi esportata lejn it-territorju doganali tal-Unjoni u lanqas li din il-merkanzija kienet ġiet spedita, mingħajr eċċezzjoni, lejn dan it-territorju, il-valur doganali kellu jiġi ddeterminat abbażi tat-tieni bejgħ, li kien ġie konkluż għall-esportazzjoni tal-merkanzija li kienet is-suġġett ta’ dan il-bejgħ lejn l-imsemmi territorju.
22
Fit-tieni lok, l-Audiencia Nacional (il-Qorti Ċentrali) żammet li l-provi ta’ oriġini rilevanti ma setgħux jittieħdu inkunsiderazzjoni għall-finijiet tal-applikazzjoni għall-merkanzija kkonċernata tas-sistema preferenzjali mitluba peress li dawn il-provi kienu ntbagħtu wara li skada t-terminu ta’ sentejn previst fil-linji gwida mfassla mill-Kumitat tal-Kodiċi Doganali fir-rigward tal-oriġini.
23
Compañía de Distribución Integral Logista appellat fil-kassazzjoni quddiem it-Tribunal Supremo (il-Qorti Suprema, Spanja), li hija l-qorti tar-rinviju.
24
Dik il-qorti hija tal-fehma li huwa meħtieġ li jiġu ppreċiżati, minn naħa, ir-regoli dwar id-determinazzjoni tal-valur doganali tal-merkanzija importata li tkun tqiegħdet taħt il-proċedura ta’ ħżin doganali u li tkun sussegwentement ġiet irrilaxxata għaċ-ċirkulazzjoni libera skont il-proċedura prevista fl-Artikolu 76(1)(ċ) tal-Kodiċi Doganali tal-Komunità u, min-naħa l-oħra, ir-regoli dwar il-validità tal-provi tal-oriġini tal-merkanzija ladarba jkunu għaddew sentejn mid-data li fiha jkunu nħarġu jew ġew stabbiliti dawn il-provi, meta, matul dan il-perijodu, merkanzija li tagħmel parti mill-istess kwota tkun ġiet irrilaxxata għaċ-ċirkulazzjoni libera.
25
F’dawn iċ-ċirkustanzi, it-Tribunal Supremo (il-Qorti Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)
F’dak li jirrigwarda l-valur doganali, l-Artikolu 29 [tal-Kodiċi Doganali tal-Komunità] jista’ jiġi interpretat fis-sens li jistabbilixxi biss il-metodu ta’ determinazzjoni tal-valur doganali – il-valur tat-tranżazzjoni, mingħajr preġudizzju għall-aġġustamenti ’l fuq jew ’l isfel li għandhom isiru – iżda ma jistabbilixxix il-mument meta din l-evalwazzjoni għandha ssir?
2)
Peress li, b’konformità mal-ġurisprudenza tal-Qorti tal-Ġustizzja, għall-finijiet tal-Artikolu 29 [tal-Kodiċi Doganali tal-Komunità], il-metodu ta’ determinazzjoni tal-valur doganali abbażi tal-valur tat-tranżazzjoni tal-merkanzija japplika meta din tkun inbiegħet għall-esportazzjoni lejn l-Unjoni Ewropea, l-Artikolu 29 [ta’ dan il-kodiċi], moqri flimkien mal-Artikolu 112(3) u mal-Artikolu 214 [tal-imsemmi kodiċi], għandu jiġi interpretat fis-sens li, l-inklużjoni tal-merkanzija f’maħżen doganali skont il-proċedura ssemplifikata fl-Artikolu 76(1)(ċ) [tal-istess kodiċi] timplika jew tippermetti li jiġi preżunt li l-bejgħ tal-merkanzija sar għall-esportazzjoni tagħha lejn l-Unjoni? Iċ-ċirkustanza li l-merkanzija tqiegħdet f’ċirkulazzjoni libera wara t-trasferiment li sar meta kienet tinsab fil-maħżen doganali għandu effett fuq ir-risposta għad-domanda preċedenti?
3)
F’każ ta’ risposti fin-negattiv għad-domandi magħmula fil-punti preċedenti, fid-dawl tal-fatt li s-sistema tal-maħżen doganali, inkwantu sistema ta’ sospensjoni, ma tiddeterminax il-ħolqien tad-dejn doganali, peress li dan iseħħ fil-mument tat-tqegħid f’ċirkulazzjoni libera tal-merkanzija, l-Artikolu 29, l-Artikolu 112(3) u l-Artikolu 214 [tal-Kodiċi Doganali tal-Komunità], jistgħu madankollu jiġu interpretati fis-sens li l-mument li għandu jittieħed inkunsiderazzjoni sabiex jiġi kkwantifikat il-valur doganali huwa dak meta l-merkanzija tqiegħdet taħt is-sistema tal-maħżen doganali, jew id-dispożizzjonijiet imsemmija iktar ’il fuq għandhom neċessarjament jiġu interpretati fis-sens li l-valur doganali għandu jiġi kkalkolat fil-mument meta l-merkanzija titqiegħed f’ċirkulazzjoni libera, jiġifieri meta jinħoloq id-dejn doganali, anki jekk din il-merkanzija kienet tqiegħdet preċedentement f’maħżen doganali?
4)
Fil-każ ta’ sistema ta’ bejgħ suċċessiv, l-Artikolu 147 tar-[Regolament Nru 2454/93] jista’ jiġi interpretat fis-sens li s-sempliċi fatt li l-merkanzija titqiegħed f’maħżen doganali jippermetti li jiġi preżunt li l-bejgħ li jippreċedi l-aħħar bejgħ li abbażi tiegħu l-merkanzija ddaħħlet fit-territorju doganali sar bil-ħsieb li ssir l-esportazzjoni lejn l-Unjoni?
5)
Fir-rigward taċ-ċertifikati ta’ oriġini, l-Artikoli 118 u 97[k] tar-Regolament tal-Kummissjoni Nru 2454/93, għandhom jiġi interpretati fis-sens li l-preżentazzjoni tal-prova tat-tqegħid f’ċirkulazzjoni libera tal-merkanzija barra mit-terminu ta’ sentejn twassal għat-telf tal-applikazzjoni tal-vantaġġi tariffarji minħabba l-oriġini preferenzjali, minkejja li ċ-ċertifikat ta’ oriġini li abbażi tiegħu tintalab il-preferenza tariffarja jkun użat fit-tqegħid f’ċirkulazzjoni libera parzjali ta’ importazzjoni preċedenti li jsir fl-imsemmi terminu ta’ sentejn?”
Fuq l‑ewwel sar‑raba’ domanda preliminari
26
Skont ġurisprudenza stabbilita, hija l-Qorti tal-Ġustizzja, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja stabbilita fl-Artikolu 267 TFUE, li għandha tagħti lill-qorti nazzjonali risposta utli sabiex din tal-aħħar tkun tista’ tiddeċiedi t-tilwima li tkun tressqet quddiemha. Fid-dawl ta’ dan, il-Qorti tal-Ġustizzja għandha, jekk ikun hemm bżonn, tifformula mill-ġdid id-domandi li jkunu sarulha. F’dan ir-rigward, hija l-Qorti tal-Ġustizzja li għandha tislet mill-informazzjoni kollha pprovduta mill-qorti nazzjonali u, b’mod partikolari, mill-motivazzjoni tad-deċiżjoni tar-rinviju, il-punti ta’ dritt tal-Unjoni li jkunu jeħtieġu interpretazzjoni, fid-dawl tas-suġġett tat-tilwima (ara s-sentenzi tas‑17 ta’ Lulju 1997, Krüger, C‑334/95, EU:C:1997:378, punti 22 u 23, kif ukoll tal‑25 ta’ Frar 2025, Alphabet et, C‑233/23, EU:C:2025:110, punt 33).
27
F’dan il-każ, mit-talba għal deċiżjoni preliminari jirriżulta li l-amministrazzjoni fiskali kkontestat xi dikjarazzjonijiet doganali minħabba li l-valur doganali tal-merkanzija kkonċernata kien ġie stabbilit fid-dawl tal-valur tat-tranżazzjoni tagħha fil-mument tal-bejgħ li seħħ qabel ma din il-merkanzija tqiegħdet f’maħżen tad-dwana li jinsab fit-territorju doganali tal-Unjoni. Din l-amministrazzjoni kienet tal-fehma li kellu jittieħed inkunsiderazzjoni l-valur tat-tranżazzjoni tal-imsemmija merkanzija fil-mument tal-bejgħ li seħħ meta kienet għadha f’dan il-maħżen u qabel ma ġiet irrilaxxata għaċ-ċirkulazzjoni libera skont il-proċedura ssemplifikata msemmija fl-Artikolu 76(1)(ċ) tal-Kodiċi Doganali tal-Komunità.
28
F’dan il-kuntest, mill-informazzjoni li tinsab f’din it-talba jirriżulta li l-ewwel sar-raba’ domanda magħmula huma intiżi li jippermettu lill-qorti tar-rinviju tiddetermina l-mument li għandu jittieħed inkunsiderazzjoni sabiex jiġi stabbilit il-valur doganali tal-merkanzija kkonċernata, kif ukoll il-bejgħ li jista’ jittieħed inkunsiderazzjoni f’dan ir-rigward meta l-persuna kkonċernata tinvoka l-Artikolu 112(3) ta’ dan il-kodiċi.
29
Fid-dawl tal-premess, għandu jiġi kkunsidrat li, permezz tal-ewwel sar-raba’ domanda tagħha, li għandhom jiġu eżaminati flimkien, il-qorti tar-rinviju qiegħda essenzjalment tistaqsi jekk l-Artikolu 29(1) u l-Artikolu 112(3) tal-Kodiċi Doganali tal-Komunità, kif ukoll l-Artikolu 147 tar-Regolament Nru 2454/93, għandhomx jiġu interpretati fis-sens li, meta merkanzija tkun inbiegħet permezz tal-ewwel bejgħ li abbażi tiegħu hija tkun iddaħħlet fit-territorju doganali tal-Unjoni sabiex titqiegħed taħt il-proċedura ta’ ħżin doganali u, sussegwentement, tkun inbiegħet permezz tat-tieni bejgħ li abbażi tiegħu hija tkun ġiet irrilaxxata għaċ-ċirkulazzjoni libera skont il-proċedura ssemplifikata prevista fl-Artikolu 76(1)(ċ) ta’ dan il-kodiċi, il-mument li għandu jittieħed inkunsiderazzjoni sabiex jiġi ddeterminat il-valur doganali ta’ din il-merkanzija huwa dak li fih hija tiddaħħal taħt din il-proċedura, u l-valur doganali tal-imsemmija merkanzija jista’ jiġi ddeterminat abbażi tal-valur tat-tranżazzjoni tagħha fil-mument tal-ewwel bejgħ.
Fuq il-mument li għandu jittieħed inkunsiderazzjoni sabiex jiġi ddeterminat il-valur doganali
30
Skont ġurisprudenza stabbilita, id-dritt tal-Unjoni dwar il-valutazzjoni doganali jfittex li jistabbilixxi sistema ekwa, uniformi u newtrali li teskludi l-użu ta’ valuri doganali arbitrarji jew fittizji. Il-valur doganali għandu għalhekk jirrifletti l-valur ekonomiku reali tal-merkanzija importata, liema valur għandu jiġi ddeterminat, l-ewwel u qabel kollox, skont l-hekk imsejjaħ metodu “tal-valur tat-tranżazzjoni” tal-merkanzija importata (ara, f’dan is-sens, is-sentenzi tad‑19 ta’ Novembru 2020, 5th AVENUE Products Trading, C‑775/19, EU:C:2020:948, punti 22 u 24, kif ukoll tal‑15 ta’ Mejju 2025, Tauritus, C‑782/23, EU:C:2025:353, punti 51 u 54).
31
Dan il-metodu huwa deskritt fl-Artikolu 29(1) tal-Kodiċi Doganali tal-Komunità u skont dan il-metodu, il-valur doganali tal-merkanzija importata huwa l-valur tat-tranżazzjoni tagħha, jiġifieri l-prezz effettivament imħallas, jew li għad ikun irid jitħallas, għall-merkanzija meta din tinbiegħ għall-esportazzjoni lejn it-territorju doganali tal-Unjoni, jekk ikun hemm bżonn, aġġustat.
32
Mill-formulazzjoni ta’ din id-dispożizzjoni u, b’mod partikolari, mill-espressjoni “tinbiegħ għall-esportazzjoni lit-territorju doganali tal-[Unjoni]”, jirriżulta li l-valur tat-tranżazzjoni għandu jikkorrispondi għal prezz ta’ esportazzjoni lejn l-Unjoni. B’hekk, għandu jiġi stabbilit, fil-mument tal-bejgħ, li l-merkanzija, li tkun toriġina minn Stat terz, ser tiġi ttrasportata lejn it-territorju doganali tal-Unjoni (ara s-sentenzi tas‑6 ta’ Ġunju 1990, Unifert, C‑11/89, EU:C:1990:237, punt 11, u tad‑9 ta’ Novembru 2017, LS Customs Services, C‑46/16, EU:C:2017:839, punt 27).
33
Madankollu, l-imsemmija dispożizzjoni ma tindikax hija stess il-mument li għandu jittieħed inkunsiderazzjoni sabiex jiġi ddeterminat il-valur doganali.
34
Mill-banda l-oħra, mill-Artikolu 214(1) tal-Kodiċi Doganali tal-Komunità jirriżulta li, ħlief fejn dan il-kodiċi jipprevedi mod ieħor u mingħajr preġudizzju għall-paragrafu 2 ta’ dan l-Artikolu 214, l-ammont tad-dazji fuq l-importazzjoni jew tad-dazji fuq l-esportazzjoni li japplikaw għal merkanzija partikolari għandu jiġi ddeterminat abbażi tal-elementi ta’ tassazzjoni speċifiċi għal din il-merkanzija fil-mument li fih jitnissel id-dejn doganali fir-rigward tagħha.
35
Din id-dispożizzjoni tinkludi r-regola ġenerali li d-dazji doganali għandhom jiġu kkalkolati skont is-sitwazzjoni li kienet teżisti fil-mument li fih jitnissel id-dejn doganali (ara, f’dan is-sens, is-sentenza tat‑8 ta’ Ottubru 2020, Exter, C‑330/19, EU:C:2020:809, punt 33).
36
F’dan ir-rigward, skont l-Artikolu 201(1)(a) u (2) tal-Kodiċi Doganali tal-Komunità, meta l-fatt li jnissel id-dejn ikun ir-rilaxx għaċ-ċirkulazzjoni libera tal-merkanzija kkonċernata, id-dejn doganali fuq l-importazzjoni jitnissel fil-mument li fih tiġi aċċettata d-dikjarazzjoni doganali inkwistjoni (ara, f’dan is-sens, is-sentenza tal‑1 ta’ Frar 2001, D. Wandel, C‑66/99, EU:C:2001:69, punt 41).
37
Minn dan jirriżulta li, meta d-dejn doganali jitnissel mir-rilaxx għaċ-ċirkulazzjoni libera tal-merkanzija kkonċernata, l-ammont tad-dazji fuq l-importazzjoni li japplikaw għaliha għandu jiġi ddeterminat abbażi tal-elementi ta’ tassazzjoni speċifiċi għal din il-merkanzija fil-mument li fih tiġi aċċettata d-dikjarazzjoni doganali fir-rigward tagħha.
38
Madankollu, sa fejn għandha x’taqsam il-merkanzija importata li tiġi rrilaxxata għaċ-ċirkulazzjoni libera skont l-Artikolu 76(1)(c) tal-Kodiċi Doganali tal-Komunità, l-ewwel u t-tieni subparagrafu tal-Artikolu 112(3) ta’ dan il-kodiċi jipprevedu li, f’dan il-każ, il-valur doganali u l-kwantità li għandhom jittieħdu inkunsiderazzjoni skont l-Artikolu 214 tal-imsemmi kodiċi huma dawk relatati mal-merkanzija fil-waqt li titqiegħed taħt il-proċedura ta’ ħżin doganali, kemm‑il darba dawn l-elementi ta’ tassazzjoni jkunu ġew irrikonoxxuti jew aċċettati fil-mument li fih il-merkanzija titqiegħed taħt din il-proċedura u sakemm il-persuna kkonċernata ma titlobx l-applikazzjoni tagħhom fil-mument li fih jitnissel id-dejn doganali.
39
Dan ifisser li, meta d-dejn doganali jitnissel mir-rilaxx għaċ-ċirkulazzjoni libera tal-merkanzija u meta l-kundizzjonijiet previsti f’dan l-Artikolu 112(3) ikunu ssodisfatti, il-persuna kkonċernata tista’ tiddikjara l-valur doganali tagħha kif kien jeżisti fil-mument li fih din il-merkanzija tkun tqiegħdet taħt il-proċedura ta’ ħżin doganali u mhux fil-mument li fih issir id-dikjarazzjoni ta’ rilaxx għaċ-ċirkulazzjoni libera tagħha.
40
Għalhekk, l-Artikolu 112(3) tal-Kodiċi Doganali tal-Komunità għandu jiġi interpretat fis-sens li, meta merkanzija tkun iddaħħlet fit-territorju doganali tal-Unjoni sabiex titqiegħed taħt il-proċedura ta’ ħżin doganali u mbagħad tkun ġiet irrilaxxata għaċ-ċirkulazzjoni libera skont il-proċedura ssemplifikata prevista fl-Artikolu 76(1)(ċ) ta’ dan il-kodiċi, il-persuna kkonċernata tista’ tiddikjara l-valur doganali ta’ din il-merkanzija kif kien fil-mument li fih tkun tqiegħdet taħt din il-proċedura.
Fuq il-prova li l-merkanzija nbiegħet għall-esportazzjoni lejn it-territorju doganali tal-Unjoni
41
Għall-finijiet tal-applikazzjoni tal-Artikolu 29(1) tal-Kodiċi Doganali tal-Komunità, l-Artikolu 147(1) tar-Regolament Nru 2454/93 jipprevedi tliet regoli dwar il-prova li għandha tiġi prodotta sabiex jiġi stabbilit b’mod suffiċjenti fid-dritt li l-merkanzija nbiegħet sabiex tiġi esportata lejn it-territorju doganali tal-Unjoni, fis-sens tal-Artikolu 29 ta’ dan il-kodiċi.
42
L-ewwel subparagrafu tal-Artikolu 147(1) ta’ dan ir-regolament jipprovdi, fl-ewwel sentenza tiegħu, li l-fatt li l-merkanzija li tkun is-suġġett ta’ bejgħ tiġi ddikjarata għar-rilaxx għaċ-ċirkulazzjoni libera għandu jitqies bħala prova suffiċjenti li hija nbiegħet għall-esportazzjoni lejn it-territorju doganali tal-Unjoni. Fit-tieni sentenza tagħha, din id-dispożizzjoni tippreċiża li, fil-każ ta’ bejgħ suċċessiv qabel il-valutazzjoni, huwa biss l-aħħar bejgħ, li abbażi tiegħu l-merkanzija tkun iddaħħlet f’dan it-territorju, jew bejgħ li jkun sar fl-imsemmi territorju qabel ma l-merkanzija tiġi rrilaxxata għaċ-ċirkulazzjoni libera, li jikkostitwixxi din il-prova. Mill-banda l-oħra, l-Artikolu 147(1) ta’ dan ir-regolament jipprevedi, fi-tieni subparagrafu tiegħu, li meta jiġi ddikjarat prezz relatat ma’ bejgħ li jkun sar qabel l-aħħar bejgħ li abbażi tiegħu l-merkanzija tkun iddaħħlet fit-territorju doganali tal-Unjoni, għandu jintwera, għas-sodisfazzjon tal-awtoritajiet doganali, li dan il-bejgħ ikun seħħ għall-esportazzjoni lejn dan it-territorju.
43
Għall-kuntrarju tal-każijiet imsemmija fl-ewwel subparagrafu tal-Artikolu 147(1) tal-imsemmi regolament, li fihom ma huwiex meħtieġ li jiġi pprovat ukoll li l-bejgħ ikkonċernat ikun ġie konkluż għall-esportazzjoni lejn it-territorju doganali tal-Unjoni, il-persuna kkonċernata għandha turi, fil-każ fejn il-valur doganali ddikjarat ikun il-prezz relatat ma’ bejgħ li jkun sar qabel l-aħħar bejgħ li abbażi tiegħu l-merkanzija tkun iddaħħlet f’dan it-territorju, li tali bejgħ ikun ġie konkluż għall-esportazzjoni lejn l-imsemmi territorju.
44
Fost il-każijiet imsemmija fl-ewwel subparagrafu tal-Artikolu 147(1) tal-istess regolament hemm, fl-ewwel sentenza ta’ din id-dispożizzjoni, dak ta’ bejgħ ta’ merkanzija ddikjarata għar-rilaxx għaċ-ċirkulazzjoni libera.
45
F’dan ir-rigward, mill-formulazzjoni ta’ din is-sentenza ma jirriżultax li dan il-bejgħ għandu jsir immedjatament qabel ir-rilaxx għaċ-ċirkulazzjoni libera tal-merkanzija kkonċernata. Għalhekk, ma jistax jiġi eskluż li din il-merkanzija tkun tqiegħdet taħt il-proċedura ta’ ħżin doganali bejn il-bejgħ tagħha u r-rilaxx tagħha għaċ-ċirkulazzjoni libera.
46
Barra minn hekk, għandu jiġi rrilevat li t-tieni sentenza tal-ewwel subparagrafu tal-Artikolu 147(1) tar-Regolament Nru 2454/93 tippermetti, fil-każ ta’ bejgħ suċċessiv qabel il-valutazzjoni, li jiġi ddikjarat bħala valur doganali l-prezz tal-aħħar bejgħ li abbażi tiegħu l-merkanzija tkun iddaħħlet fit-territorju doganali tal-Unjoni.
47
B’hekk, peress li l-prezz ta’ tali bejgħ jista’ jittieħed inkunsiderazzjoni, fil-każ ta’ bejgħ suċċessiv, bħala valur doganali, tali prezz għandu jkun jista’, a fortiori, jittieħed inkunsiderazzjoni wkoll għal dan il-għan fil-każ fejn, fil-mument tal-valutazzjoni, kien jeżisti biss bejgħ wieħed li abbażi tiegħu l-merkanzija kienet iddaħħlet fit-territorju doganali tal-Unjoni, imbagħad imqiegħda fil-maħżen tad-dwana, qabel ma ġiet irrilaxxata għaċ-ċirkulazzjoni libera.
48
Fil-fatt, tali teħid inkunsiderazzjoni huwa konsistenti mal-għan tal-Artikolu 147 tar-Regolament Nru 2454/93 li tiġi ffaċilitata l-identifikazzjoni tal-valur tat-tranżazzjoni tal-merkanzija li tkun is-suġġett ta’ bejgħ wieħed jew iktar, filwaqt li jiġi ggarantit li dan il-valur ikun jirrifletti l-valur ekonomiku reali ta’ merkanzija importata.
49
Dan ifisser li, meta l-kundizzjonijiet għall-applikazzjoni tal-Artikolu 112(3) tal-Kodiċi Doganali tal-Komunità jkunu ssodisfatti u meta, fil-mument li fih il-merkanzija titqiegħed taħt il-proċedura ta’ ħżin doganali, din tal-aħħar kienet is-suġġett ta’ bejgħ li abbażi tiegħu din kienet iddaħħlet fit-territorju doganali tal-Unjoni, il-valur doganali ta’ din il-merkanzija jista’ jiġi ddeterminat, skont l-ewwel subparagrafu tal-Artikolu 147(1) tar-Regolament Nru 2454/93, b’riferiment għall-valur tat-tranżazzjoni ta’ dan il-bejgħ, mingħajr ma jkun meħtieġ li jiġi pprovat ukoll li l-għan ta’ dan tal-aħħar kien l-esportazzjoni lejn it-territorju doganali tal-Unjoni.
50
F’dawn iċ-ċirkustanzi, peress li t-tqegħid ta’ merkanzija taħt il-proċedura ta’ ħżin doganali jimplika li din il-merkanzija jista’ jkollha varji destinazzjonijiet doganali futuri, il-fatt li merkanzija oħra mill-istess kwota li tkun tqiegħdet taħt din il-proċedura tkun, sussegwentement, inbiegħet mingħajr ma tkun ġiet irrilaxxata għaċ-ċirkulazzjoni libera huwa irrilevanti għall-finijiet tal-applikazzjoni tal-ewwel subparagrafu tal-Artikolu 147(1) ta’ dan ir-regolament.
51
Fid-dawl tal-kunsiderazzjonijiet kollha premessi, ir-risposta għall-ewwel sar-raba’ domanda għandha tkun li l-Artikolu 29(1) u l-Artikolu 112(3) tal-Kodiċi Doganali tal-Komunità, kif ukoll l-Artikolu 147 tar-Regolament Nru 2454/93, għandhom jiġu interpretati fis-sens li, meta merkanzija tkun inbiegħet permezz tal-ewwel bejgħ li abbażi tiegħu din tkun iddaħħlet fit-territorju doganali tal-Unjoni sabiex titqiegħed taħt il-proċedura ta’ ħżin doganali u, sussegwentement, tkun inbiegħet permezz tat-tieni bejgħ li abbażi tiegħu hija tkun ġiet irrilaxxata għaċ-ċirkulazzjoni libera skont il-proċedura ssemplifikata prevista fl-Artikolu 76(1)(ċ) ta’ dan il-kodiċi, il-mument li għandu jittieħed inkunsiderazzjoni sabiex jiġi ddeterminat il-valur doganali ta’ din il-merkanzija huwa dak li fih titqiegħed taħt din il-proċedura, u l-valur doganali tal-imsemmija merkanzija jista’ jiġi ddeterminat abbażi tal-valur tat-tranżazzjoni tagħha fil-mument tal-ewwel bejgħ.
Fuq il-ħames domanda preliminari
52
Permezz tal-ħames domanda preliminari tagħha, il-qorti tar-rinviju qiegħda essenzjalment tistaqsi jekk l-Artikolu 97k(5), l-Artikolu 97n(2) u l-Artikolu 118(1) u (3) tar-Regolament Nru 2454/93 għandhomx jiġu interpretati fis-sens li l-awtoritajiet doganali tal-pajjiż ta’ importazzjoni ma humiex obbligati jaċċettaw, għall-finijiet tal-applikazzjoni ta’ preferenzi tariffarji għal merkanzija partikolari, prova ta’ oriġini li tkun ġiet sottomessa lilhom wara li jkun skada l-perijodu ta’ validità tagħha, minkejja li din l-istess prova ta’ oriġini kienet diġà ġiet sottomessa lil dawn l-awtoritajiet qabel ma skada l-perijodu ta’ validità tagħha għall-applikazzjoni ta’ preferenzi tariffarji għal merkanzija oħra mill-istess kwota.
53
Preliminarjament, għandu jiġi ppreċiżat li, minkejja li l-parteċipanti fis-seduta esprimew dubji dwar jekk l-Artikolu 118 tar-Regolament Nru 2454/93 japplikax fil-kawża prinċipali, hija l-qorti tar-rinviju li għandha tivverifika jekk, minbarra l-Artikolu 97k(5) u l-Artikolu 97n(2) ta’ dan ir-regolament, l-Artikolu 118 ta’ dan tal-aħħar japplikax għal uħud mill-pajjiżi ta’ esportazzjoni tal-merkanzija inkwistjoni fil-kawża prinċipali.
54
Fl-ewwel lok, l-Artikolu 97k(5) tar-Regolament Nru 2454/93 jipprevedi li l-provi tal-oriġini għandhom jibqgħu validi għal 10 xhur mid-data tal-ħruġ tagħhom fil-pajjiż ta’ esportazzjoni u għandhom jiġu sottomessi fl-istess żmien lill-awtoritajiet doganali tal-pajjiż ta’ importazzjoni. Skont l-Artikolu 97n(2) ta’ dan ir-regolament, il-provi tal-oriġini li jiġu sottomessi lil dawn l-awtoritajiet doganali wara li jiskadi dan il-perijodu ta’ validità jistgħu jiġu aċċettati għall-finijiet tal-applikazzjoni tal-preferenzi tariffarji meta dan it-terminu għas-sottomissjoni ta’ dawn id-dokumenti ma jkunx ġie osservat minħabba ċirkustanzi eċċezzjonali. Din id-dispożizzjoni tippreċiża li, minbarra dawn il-każijiet ta’ sottomissjoni tardiva, l-imsemmija awtoritajiet doganali jistgħu jaċċettaw il-provi tal-oriġini meta l-prodotti jkun ġew ippreżentati lilhom qabel ma jkun skada dan it-terminu.
55
Fit-tieni lok, l-Artikolu 118 tar-Regolament Nru 2454/93 jipprevedi, fil-paragrafu 1 tiegħu, li prova tal-oriġini hija valida għal erba’ xhur mid-data tal-ħruġ tagħha fil-pajjiż ta’ esportazzjoni u li din għandha tiġi prodotta f’dan l-istess żmien lill-awtoritajiet doganali tal-pajjiż ta’ importazzjoni, filwaqt li, fil-paragrafu 2 tiegħu, dan l-Artikolu 118 jipprevedi li l-provi tal-oriġini li jiġu sottomessi lil dawn l-awtoritajiet doganali wara li jiskadi t-terminu għal sottomissjoni previst f’dan il-paragrafu 1 jistgħu jiġu aċċettati għall-finijiet tal-applikazzjoni tal-preferenzi tariffarji msemmija fl-Artikolu 98 ta’ dan ir-regolament meta dan it-terminu ma jkunx ġie osservat minħabba ċirkustanzi eċċezzjonali. Minbarra dawn il-każijiet ta’ sottomissjoni tardiva, l-Artikolu 118(3) tal-imsemmi regolament jipprevedi li l-imsemmija awtoritajiet doganali jistgħu jaċċettaw il-provi tal-oriġini meta l-prodotti jkunu ġew sottomessi lilhom qabel ma jkun skada l-imsemmi terminu.
56
Dawn iż-żewġ settijiet ta’ dispożizzjonijiet jipprevedu t-terminu ta’ validità u dak għas-sottomissjoni tal-provi tal-oriġini ta’ merkanzija importata għall-finijiet tal-applikazzjoni tal-preferenzi tariffarji msemmija fihom. Sabiex jiġi żgurat li tali applikazzjoni tkun iġġustifikata, dawn it-termini jippermettu b’mod partikolari lill-awtoritajiet doganali tal-pajjiżi ta’ importazzjoni jagħmlu l-verifiki fiżiċi u dokumentali meħtieġa għal dan il-għan.
57
Barra minn hekk, it-tieni sentenza tal-Artikolu 97n(2) u l-Artikolu 118(3) tar-Regolament Nru 2454/93 jipprevedu l-każijiet fejn il-prova tal-oriġini ta’ merkanzija ma tkunx ġiet sottomessa lill-awtoritajiet doganali tal-pajjiż ta’ importazzjoni fit-termini stabbiliti għal raġunijiet li ma għandhomx x’jaqsmu ma’ ċirkustanzi eċċezzjonali. F’dawn il-każijiet, sakemm il-merkanzija tkun ġiet ippreżentata lil dawn l-awtoritajiet doganali qabel ma jkunu skadew dawn it-termini, l-imsemmija awtoritajiet doganali għandhom il-possibbiltà li jaċċettaw din il-prova.
58
Din il-possibbiltà lanqas ma hija rregolata minn dawn id-dispożizzjonijiet. Għalhekk, huma l-awtoritajiet doganali tal-pajjiż ta’ importazzjoni li għandhom jiddeterminaw, każ b’każ, jekk merkanzija partikolari tistax tibbenefika minn sistema tariffarja preferenzjali abbażi ta’ prova ta’ oriġini sottomessa tardivament, fid-dawl, b’mod partikolari, tal-għan tal-imsemmija dispożizzjonijiet li dawn l-awtoritajiet ikunu jistgħu jivverifikaw l-oriġini effettiva tal-merkanzija kkonċernata.
59
Dan ifisser li dawn l-istess awtoritajiet ma humiex obbligati jaċċettaw prova tal-oriġini sottomessa barra mit-termini stabbiliti għal dan il-għan, anki meta din il-prova ta’ oriġini tkun ġiet sottomessa b’rabta mar-rilaxx għaċ-ċirkulazzjoni libera, f’dawn it-termini, ta’ merkanzija li tkun tagħmel parti mill-istess kwota bħal dik li għaliha l-imsemmija prova ta’ oriġini tkun ġiet sottomessa tardivament. Fil-fatt, tali fatt ma jippermettix, minnu nnifsu, li jiġi eskluż il-bżonn, għall-finijiet tal-applikazzjoni ta’ sistema tariffarja preferenzjali, li, meta tali merkanzija tiġi rrilaxxata għaċ-ċirkulazzjoni libera, isiru verifiki fiżiċi u dokumentali abbażi tal-prova ta’ oriġini ta’ din il-merkanzija.
60
Fid-dawl tal-kunsiderazzjonijiet kollha premessi, ir-risposta għall-ħames domanda għandha tkun li l-Artikolu 97k(5), l-Artikolu 97n(2) u l-Artikolu 118(1) u (3) tar-Regolament Nru 2454/93 għandhom jiġu interpretati fis-sens li l-awtoritajiet doganali tal-pajjiż ta’ importazzjoni ma humiex obbligati jaċċettaw, għall-finijiet tal-applikazzjoni ta’ preferenzi tariffarji għal merkanzija partikolari, prova ta’ oriġini li tkun ġiet sottomessa lilhom wara li jkun skada l-perijodu ta’ validità tagħha, minkejja li din l-istess prova ta’ oriġini kienet diġà ġiet sottomessa lil dawn l-awtoritajiet qabel ma skada l-perijodu ta’ validità tagħha għall-applikazzjoni ta’ preferenzi tariffarji għal merkanzija oħra mill-istess kwota.
Fuq l-ispejjeż
61
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
1)
L-Artikolu 29(1) u l-Artikolu 112(3) tar-Regolament (KEE) Nru 2913/92 tat‑12 ta’ Ottubru 1992 li jwaqqaf il-Kodiċi Doganali tal-Komunità, kif emendat bir-Regolament Nru 82/97 tal-Parlament Ewropew u tal-Kunsill tad‑19 ta’ Diċembru 1996, kif ukoll l-Artikolu 147 tar-Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju, kif emendat bir-Regolament tal-Kummissjoni (UE) Nru 1063/2010 tat‑18 ta’ Novembru 2010,
għandhom jiġu interpretati fis-sens li:
meta merkanzija tkun inbiegħet permezz tal-ewwel bejgħ li abbażi tiegħu hija tkun iddaħħlet fit-territorju doganali tal-Unjoni Ewropea sabiex titqiegħed taħt il-proċedura ta’ ħżin doganali u, sussegwentement, tkun inbiegħet permezz tat-tieni bejgħ li abbażi tiegħu hija tkun ġiet irrilaxxata għaċ-ċirkulazzjoni libera skont il-proċedura ssemplifikata fl-Artikolu 76(1)(ċ) tar-Regolament Nru 2913/92, kif emendat bir-Regolament Nru 82/97, il-mument li għandu jittieħed inkunsiderazzjoni sabiex jiġi ddeterminat il-valur doganali ta’ din il-merkanzija huwa dak li fih hija titqiegħed taħt din il-proċedura u l-valur doganali tal-imsemmija merkanzija jista’ jiġi ddeterminat abbażi tal-valur tat-tranżazzjoni tagħhom fil-mument tal-ewwel bejgħ.
2)
L-Artikolu 97k(5), l-Artikolu 97n(2) u l-Artikolu 118(1) u (3) tar-Regolament Nru 2454/93, kif emendat bir-Regolament Nru 1063/2010,
għandhom jiġu interpretati fis-sens li:
l-awtoritajiet doganali tal-pajjiż ta’ importazzjoni ma humiex obbligati jaċċettaw, għall-finijiet tal-applikazzjoni ta’ preferenzi tariffarji għal merkanzija partikolari, prova ta’ oriġini li tkun ġiet sottomessa lilhom wara li jkun skada l-perijodu ta’ validità tagħhom, minkejja li din l-istess prova ta’ oriġini kienet ġiet sottomessa lil dawn l-awtoritajiet qabel ma skada l-perijodu ta’ validità tagħha għall-applikazzjoni ta’ preferenzi tariffarji għal merkanzija oħra mill-istess kwota.
Firem
(
*1
)	Lingwa tal-kawża: l-Ispanjol.